《百字令 赠宋六嫂 词品五》
元代·滕宾

柳颦花困，把人间恩怨，尊前倾尽。何处飞来双比翼，直是同声相应。寒玉嘶风，香云卷雪、一串骊珠引。元郎去后，有谁着意题品。谁料浊羽清商，繁弦急管，犹自余风韵。莫是紫鸾天山曲，两两玉童肩并。白发梨园，青衫老传，试与留连听。可人何处，满庭霜月清冷。

作者简介：黄州黄冈人，字玉霄，一名宾。喜纵酒，其谈笑笔墨，为人传诵。武宗至大间任翰林学士，出为江西儒学提举。后弃家，入天台山为道士。有《玉霄集》。